《雨病》
宋代·苏辙

晴送麦入仓，雨催谷含穗。
共怪天公仁，曲尽老农意。
谁为三日霖，下漉一丈地。
百谷争奔流，通川不可厉。
夜闻屋山落，昼说城闉闭。
老羸知奈何，脾病尤所畏。
中宵得暴下，亭午卧忘起。
良医过我言，勿药行自喜。
损食存谷神，收心辟邪气。
兀然槁木居，油尔元和至。
天唯不穷人，人则昧其理。
学道三十年，愧尔良医赐。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。